CCP เจรจาพันธมิตรท้องถิ่นส่งสินค้าขายในลาว-พม่าเริ่ม Q4/58
CCP เจรจาพันธมิตรท้องถิ่นส่งสินค้าขายในลาว-พม่าเริ่ม Q4/58
20 ส.ค. 2558

นายอาทิตย์ ทีปกรสุขเกษม กรรมการผู้จัดการ บริษัท ผลิตภัณฑ์คอนกรีตชลบุรี จำกัด (มหาชน) หรือ CCP เปิดเผยว่า บริษัทอยู่ระหว่างเจรจาพันธมิตรท้องถิ่นในประเทศพม่า และ ลาว เพื่อเพิ่มช่องทางการส่งสินค้าไปจำหน่าย โดยคาดว่าจะเริ่มเห็นรายได้จากต่างประเทศเข้ามาในช่วงไตรมาส 4/58 จากที่ก่อนหน้านี้ไม่มีรายได้จากต่างประเทศเข้ามาเลย
ดังนั้น บริษัทจึงคาดว่าแนวโน้มผลประกอบการช่วงครึ่งปีหลังจะดีกว่าครึ่งปีแรก โดยมองว่าภาพรวมอุตสาหกรรมก่อสร้างน่าจะมีความคึกคักมากขึ้น เนื่องจากภาครัฐฯมีการเร่งการเบิกจ่ายงบประมาณโครงการลงทุนต่างๆ อาทิ โครงการทำถนน โครงการปรับถนน โครงการวางท่อระบายน้ำ เห็นได้จากปริมาณงานในมือ (Backlog) ที่เพิ่มสูงขึ้นมาอยู่ที่ 2.3 พันล้านบาท ซึ่งจะรับรู้เป็นรายได้ในปีนี้ 60-70% และที่เหลือจะทยอยรับรู้ในปี 59 ทั้งหมด
นอกจากนี้ บริษัทฯยังได้มีการเสนองานใหม่ให้กับลูกค้าอย่างต่อเนื่อง โดยปัจจุบันมีการเสนอไปแล้วราว 700-800 ล้านบาท โดยคาดว่าจะได้งานราว 60-70% แบ่งเป็นงานภาครัฐฯ 70% และ ภาคเอกชน 30%
อย่างไรก็ตาม ผลประกอบการในปีนี้ยอมรับว่ากำไรสุทธิอาจจะต่ำกว่าปีก่อนที่ทำได้ 155.24 ล้านบาท เนื่องจากภาพรวมอุตสาหกรรมก่อสร้างชะลอตัวตามภาวะเศรษฐกิจ โดยเฉพาะในครึ่งปีแรก และงานภาครัฐล่าช้าออกไป ประกอบกับ มีการแข่งขันค่อนข้างสูง ทำให้งานส่วนใหญ่ที่บริษัทรับมานั้นมีอัตรากำไรที่ไม่สูงนัก
               